AFGØRELSE Nr. 2/98 TRUFFET AF ASSOCIERINGSRÅDET mellem De Europæiske Fællesskaber og deres medlemsstater på den ene side og Republikken Letland på den anden side den 27. oktober 1998 om fastlæggelse af vilkårene og betingelserne for Letlands deltagelse i Fællesskabets programmer på områderne erhvervsuddannelse, ungdomsanliggender og uddannelse (98/654/EF)

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Letland på den anden side (1), særlig artikel 109, og

ud fra følgende betragtninger:

I henhold til artikel 109 i Europaaftalen og bilag XVIII dertil kan Letland deltage i Fællesskabets rammeprogrammer, særprogrammer, projekter eller andre foranstaltninger, bl.a. på områderne erhvervsuddannelse, ungdomsanliggender og uddannelse;

i henhold til samme artikel skal vilkårene og betingelserne for Letlands deltagelse i disse aktiviteter fastlægges af associeringsrådet -

TRUFFET FØLGENDE AFGØRELSE:

Artikel 1

Letland deltager i Det Europæiske Fællesskabs programmer Leonardo da Vinci, Ungdom for Europa og Socrates på de vilkår og betingelser, der er fastsat i bilag I og II, som udgør en integrerende del af denne afgørelse.

Artikel 2

Denne afgørelse finder anvendelse under hele perioden for afviklingen af programmerne Leonardo da Vinci, Ungdom for Europa og Socrates.

Artikel 3

Denne afgørelse træder i kraft på den første dag i måneden efter associeringsrådets vedtagelse heraf.

Udfærdiget i Bruxelles, den 27. oktober 1998.

På associeringsrådets vegne

W. SCHÜSSEL

Formand

(1) EFT L 26 af 2. 2. 1998, s. 3.

BILAG I

VILKÅR OG BETINGELSER FOR LETLANDS DELTAGELSE I PROGRAMMERNE LEONARDO DA VINCI, UNGDOM FOR EUROPA OG SOCRATES

1. Letland deltager i alle aktiviteter under programmerne Leonardo da Vinci, Ungdom for Europa og Socrates (i det følgende benævnt »programmerne«), medmindre andet er bestemt i denne afgørelse, i overensstemmelse med de mål, kriterier, procedurer og frister, der er fastlagt i Rådets afgørelse 94/819/EF af 6. december 1994 om et handlingsprogram for gennemførelse af en erhvervsuddannelsespolitik i Det Europæiske Fællesskab (1), i Europa-Parlamentets og Rådets afgørelse nr. 818/95/EF af 14. marts 1995 om vedtagelse af tredje fase af »Ungdom for Europa«-programmet (2) og i Europa-Parlamentets og Rådets afgørelse nr. 819/95/EF af 14. marts 1995 om iværksættelse af Det Europæiske Fællesskabs handlingsprogram Socrates (3).

2. Vilkårene og betingelserne for indgivelse, vurdering og udvælgelse af ansøgninger fra støtteberettigede institutioner, organisationer og enkeltpersoner i Letland er de samme som dem, der finder anvendelse for berettigede institutioner, organisationer og enkeltpersoner i Fællesskabet.

Sproglige forberedelses- og uddannelsesaktiviteter vedrører Fællesskabets officielle sprog. Under ganske særlige omstændigheder kan andre sprog godkendes, hvis programmernes gennemførelse kræver det.

3. For at sikre programmernes fællesskabsdimension skal tværnationale projekter og aktiviteter, der foreslås af Letland, omfatte et mindsteantal partnere fra Fællesskabets medlemsstater. Dette mindsteantal fastlægges i forbindelse med programmernes gennemførelse idet der tages hensyn til arten af de forskellige aktiviteter, antallet af partnere i et bestemt projekt og antallet af lande, der deltager i programmet. Projekter og aktiviteter, der udelukkende gennemføres af Letland og EFTA-EØS-lande eller andre tredjelande, herunder lande, der har en associeringsaftale med Fællesskabet, og som har ret til at deltage i programmerne, er ikke berettigede til finansiel støtte fra Fællesskabet.

4. I overensstemmelse med betingelserne i de relevante bestemmelser i afgørelserne om Leonardo da Vinci, Ungdom for Europa og Socrates stiller Letland passende strukturer og mekanismer på nationalt plan til rådighed og tager alle andre nødvendige skridt for at sikre den nationale koordinering og tilrettelæggelse af programmernes gennemførelse.

5. Letland indbetaler hvert år et bidrag til De Europæiske Fællesskabers almindelige budget til dækning af omkostningerne ved landets deltagelse i programmerne (se bilag II).

Associeringsudvalget kan i fornødent omfang justere dette bidrag.

6. Fællesskabets medlemsstater og Letland vil inden for rammerne af de eksisterende bestemmelser gøre alt, hvad der står i deres magt, for at fremme den frie bevægelighed og opholdet for studerende, lærere, universitetsadministratorer, unge og andre personer, der er berettigede i henhold til programmet, og som rejser mellem Letland og Fællesskabets medlemsstater i forbindelse med deltagelse i aktiviteter, som er omfattet af denne afgørelse.

7. Uden at dette berører Kommissionen og Revisionsretten for De Europæiske Fællesskabers ansvar for overvågning og evaluering af programmerne i overensstemmelse med afgørelserne om Leonardo da Vinci, Ungdom for Europa og Socrates (henholdsvis artikel 10, 9 og 8), evalueres Letlands deltagelse i programmerne løbende på grundlag af et partnerskab mellem Letland og Kommissionen for De Europæiske Fællesskaber. Letland vil forelægge Kommissionen de relevante rapporter og medvirke ved andre særlige aktiviteter, som Fællesskabet tager initiativ til i denne sammenhæng.

8. Medmindre andet er fastsat i de procedurer, der henvises til i artikel 6 i afgørelsen om Leonardo da Vinci, artikel 6 i afgørelsen om Ungdom for Europa og artikel 4 i afgørelsen om Socrates, indbydes Letland til koordineringsmøder om ethvert spørgsmål, der vedrører gennemførelsen af denne afgørelse, forud for udvalgenes ordinære møder. Kommissionen informerer Letland om resultaterne af disse ordinære møder.

9. Det sprog, der anvendes i forbindelse med ansøgningsprocessen, kontrakter, rapporter, der skal indgives, og andre administrative arrangementer i forbindelse med programmerne, skal være et af Fællesskabets officielle sprog.

(1) EFT L 340 af 29. 12. 1994, s. 8.

(2) EFT L 87 af 20. 4. 1995, s. 1.

(3) EFT L 87 af 20. 4. 1995, s. 10.

BILAG II

LETLANDS FINANSIELLE BIDRAG TIL LEONARDO DA VINCI, SOCRATES OG UNGDOM FOR EUROPA

1. Letlands finansielle bidrag omfatter:

- tilskud og anden finansiel støtte via programmerne til lettiske deltagere

- finansiel støtte fra programmerne til driften af nationale kontorer, hvis det bliver aktuelt

- supplerende administrative udgifter i tilknytning til Kommissionens styring af programmerne, der hidrører fra Letlands deltagelse.

2. For hvert budgetår vil det samlede tilskudsbeløb eller enhver anden finansiel støtte, der modtages via programmerne af lettiske deltagere og af de nationale kontorer i Letland, ikke overstige det bidrag, der betales af Letland, efter fradrag af de supplerende administrative udgifter.

Skulle det bidrag, der betales af Letland til De Europæiske Fællesskabers almindelige budget, efter fradrag af de supplerende administrative udgifter, være større end det samlede tilskudsbeløb eller enhver anden finansiel støtte, der modtages af de lettiske deltagere og af de nationale kontorer via programmerne, overfører Kommissionen for De Europæiske Fællesskaber saldoen til det næste regnskabsår, og det overskydende beløb vil blive trukket fra det følgende års bidrag. Hvis der stadig består en sådan saldo, når programmerne slutter, vil det pågældende beløb blive udbetalt til Letland.

3. Leonardo da Vinci

Letlands årlige bidrag er på 1 150 000 ECU fra 1998. Af dette beløb dækker 75 000 ECU de supplerende administrationsudgifter i forbindelse med Kommissionens forvaltning af programmet som følge af Letlands deltagelse.

4. Socrates

Letlands årlige bidrag andrager:

- 296 000 ECU i 1998 for dets deltagelse i kapitel II (skoleuddannelse, Comenius) og kapitel III (tværgående aktiviteter). Af dette beløb vil 19 000 ECU dække de supplerende administrative udgifter i tilknytning til Kommissionens forvaltning af programmet, der skyldes Letlands deltagelse.

- 868 000 ECU i 1999 for dets deltagelse i hele Socrates-programmet, herunder kapitel I (Erasmus). Af dette beløb vil 57 000 ECU dække de supplerende administrative udgifter i tilknytning til Kommissionens forvaltning af programmet, der skyldes Letlands deltagelse.

5. Ungdom for Europa

Letlands årlige bidrag andrager:

- 198 000 ECU i 1998 for deltagelse i aktionerne AI og BI

- 300 000 ECU i 1999 for deltagelse i alle programmets aktioner, undtagen aktion D.

Af disse beløb vil et beløb på 13 000 ECU i 1998 og 20 000 ECU i 1999 dække supplerende administrative udgifter i tilknytning til Kommissionens forvaltning af programmet, der hidrører fra Letlands deltagelse.

6. Finansforordningen vedrørende De Europæiske Fællesskabers almindelige budget finder anvendelse, bl.a. hvad angår forvaltningen af Letlands bidrag.

Efter denne afgørelses ikrafttræden og i begyndelsen af 1999 sender Kommissionen Letland en indkaldelse af midler svarende til landets bidrag til dækningen af udgifterne i henhold til denne afgørelse.

Dette bidrag skal være udtrykt i ecu og indbetales til en bankkonto lydende på ecu, som Kommissionen opretter.

Det årlige finansielle bidrag beregnes på grundlag af deltagelse i et komplet regnskabsår. Skulle associeringsrådets afgørelse træde i kraft i løbet af året, justeres bidraget for det pågældende år efter, hvor langt programmerne for det pågældende år er fremme.

Letland indbetaler senest tre måneder efter, at indkaldelsen af midler er afsendt, sit bidrag til dækningen af de årlige omkostninger i henhold til denne afgørelse i overensstemmelse med indkaldelsen af midler. Enhver forsinkelse ved betalingen af bidraget vil medføre, at Letland skal betale renter af det udestående beløb fra forfaldsdagen. Rentesatsen svarer til den rente, der anvendes af Den Europæiske Fond for Monetært Samarbejde i den måned, der rummer forfaldsdagen, for operationer i ecu (1) forhøjet med 1,5 procentpoint.

7. Letland betaler de supplerende administrative udgifter, der er omtalt under punkt 3, 4 og 5, over sit nationale budget.

8. Af restbeløbet af sit årlige bidrag til Leonardo da Vinci-programmet, der er nævnt i punkt 3, betaler Letland 174 000 ECU og 500 000 ECU over sit nationale budget i henholdsvis 1998 og 1999. I overensstemmelse med de sædvanlige Phare-programmeringsprocedurer betales 901 000 ECU og 575 000 ECU via Letlands årlige nationale vejledende Phare-programmer for henholdsvis 1998 og 1999.

Af restbeløbet af sit årlige bidrag til Socrates-programmet, der er nævnt i punkt 4, betaler Letland 0 ECU og 377 000 ECU over sit nationale budget i henholdsvis 1998 og 1999. I overensstemmelse med de sædvanlige Phare-programmeringsprocedurer betales 277 000 ECU og 434 000 ECU via Letlands årlige nationale vejledende Phare-programmer for henholdsvis 1998 og 1999.

Af restbeløbet af sit årlige bidrag til Ungdom for Europa-programmet, der er nævnt i punkt 5, betaler Letland 0 ECU og 130 000 ECU over sit nationale budget i henholdsvis 1998 og 1999. I overensstemmelse med de sædvanlige Phare-programmeringsprocedurer betales de resterende 185 000 ECU og 150 000 ECU via Letlands årlige nationale vejledende Phare-programmer for henholdsvis 1998 og 1999.

(1) Denne sats offentliggøres hver måned i De Europæiske Fællesskabers Tidende, C-udgaven.